Twee verkeersbeamptes ontvoerArgieffoto bloot ter illustrasie. (Foto: Siyabulela Duda) Twee Vrystaatse verkeersbeamptes is Woensdag in die omgewing van Vrede ontvoer voordat hulle later in die bosse in Gauteng afgelaai is. ’n Polisiebeampte is in die proses gewond toe die polisie die twee beamptes te hulp probeer snel het. Sers. Mahlomola Kareli, polisiewoordvoerder, sê die betrokke twee verkeersbeamptes het ná 11:00 op die R103 in die omgewing van Vrede ’n motoris voorgekeer wat die spoedgrens oortree het. Twee ander voertuie het egter kort daarna ook by die twee verkeersbeamptes en dié voertuig stilgehou. Die verkeersbeamptes het egter nié die twee bykomende voertuie voorgekeer nie. Die een verkeersbeampte het na die voertuie gestap om vermoedelik ondersoek in stel. Dit is toe dat die insittendes ’n vuurwapen op haar rig en haar aansê om nader aan hul voertuig te beweeg. Die verkeersbeampte se kollega het gesien wat gebeur en probeer reageer. Die verdagtes het egter toe ook vuurwapens op haar gerig en haar aangesê om nader te kom. Albei verkeersbeamptes is kort daarna in een van die voertuie geboender voordat al drie voertuie – ’n goudkleurige Volvo, ŉ wit Audi en ’n grys Toyota Fortuner – met die verkeersbeamptes daarin laat spat het. Die polisie in Vrede se veediefstal-eenheid is van die voorval in kennis gestel en ’n soektog is van stapel gestuur. Die eenheid het later die drie voertuie opgemerk en die verdagtes genader. Dit het egter ’n skietery tot gevolg gehad en ’n konstabel is in die proses in die been geskiet. Die verdagtes het ná die skietery op die vlug geslaan. Die voertuie is later op pad na Walkerville in Gauteng gewaar. Die twee verkeersbeamptes se vuurwapens is afgeneem voordat hulle eindelik in die bosse naby Walkerville afgelaai is. Die polisie is in kennis gestel en die twee is ongedeerd gevind. Die polisie is intussen op die spoor van die verdagtes. “Hulle word as gevaarlik beskou,” sê Kareli.